ПРЕДЛОГ
На основу члана 43. став 3. Закона о Влади („Службени гласник РСˮ бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон), а у вези са чланом 61. став 1. Закона о државној управи („Службени гласник РСˮ бр. 79/05, 101/07, 95/10, 99/14, 30/18 - др. закон, 47/18) и чланом 43. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19), на предлог Канцеларије за сарадњу са цивилним друштвом, 
Влада доноси 
З А К Љ У Ч А К

1. Усвајају се Смернице за укључивање организација цивилног друштва у радне групе за израду предлога докумената јавних политика и нацрта, односно предлога прописа, које су одштампане уз овај закључак и чине његов саставни део. 
2. Налаже се органима државне управе да на годишњем нивоу извештавају Канцеларију за сарадњу са цивилним друштвом о примени Смерница, као и о другим начинима укључивања представника организација цивилног друштва у радне групе за израду предлога докумената јавних политика и нацрта, односно предлога прописа.
3. Налаже се Канцеларији за сарадњу са цивилним друштвом да прати примену ових смерница, као и других начина укључивања представника организација цивилног друштва у радне групе за израду предлога докумената јавних политика и нацрта, односно предлога прописа, и о томе сачињава годишњи извештај који доставља Влади и објављује на својој интернет страници.
4. Препоручује се органима аутономне покрајине и органима јединица локалне самоуправе да ове смернице примењују у изради предлога докумената јавних политика и нацрта, односно предлога прописа који су у њиховој надлежности.
5. Овај закључак објавити у „Службеном гласнику Републике Србије“.

СМЕРНИЦЕ ЗА УКЉУЧИВАЊЕ ОРГАНИЗАЦИЈА ЦИВИЛНОГ ДРУШТВА У РАДНЕ ГРУПЕ ЗА ИЗРАДУ  ПРЕДЛОГА ДОКУМЕНАТА ЈАВНИХ ПОЛИТИКА И НАЦРТА, ОДНОСНО ПРЕДЛОГА ПРОПИСА  

I. УВОДНИ ДЕО

1. Овим смерницама уређују сe начела и поступак именовања представника организација цивилног друштва/члана радне групе из реда организација цивилног друштва или чланa радне групе на предлог организација цивилног друштва у радне групе за израду предлога докумената јавних политика и нацрта, односно предлога прописа које оснива орган државне управе (у даљем тексту: радна група).	Comment by KSCD: Изрази означени у тексту различитим бојама постављени су алтернативно и повезани су на тај начин, а коначни текст зависиће од резултата спроведених консултација. У наставку текста су на исти начин апострофирана кључна места код којих је потребно разрешити наведену почетну дилему. Како се текст не би додатно оптерећивао и чинио компликованијим за анализу, потребно је имати у виду да наведена алтернатива важи за сва места на којима се у тексту употребљава израз „Представник ОЦД“. 
[bookmark: _GoBack]2. Смернице су саставни део реформских процеса Владе Републике Србије 
(у даљем тексту: Влада) усмерених на унапређење правног и институционалног оквира за планирање и активно укључивање заинтересованих страна и циљних група у израду и праћење примене докумената јавних политика и прописа, како би се унапредио квалитет и оснажио демократски легитимитет процеса њихове израде и примене. 
3. Сврха Смерница је усмеравање рада органа државне управе у правцу даљег унапређења укључивања организација цивилног друштва у поступке израде прописа и докумената јавних политика дефинисаног Смерницама за укључивање организација цивилног друштва у процес доношења прописа („Службени гласник РСˮ, број 90/14)  које је Влада усвојила Закључком 05 број: 011-8872/2014 од 26. августа 2014. године.
4. Поједини изрази који се користе у овим смерницама имају следеће значење:
1) Представник организација цивилног друштва/члан радне групе из реда организација цивилног друштва или члан радне групе на предлог организација цивилног друштва (у даљем тексту: представник ОЦД) јесте физичко лице које је у радну групу именовано на предлог организацијe цивилног друштва/чији је члан, у поступку уређеном овим смерницима.
Представником ОЦД не сматра се физичко лице које је предлагач  непосредно ангажовао у својству експерта ради пружања стручне помоћи радној групи надлежној за припрему предлога документа јавне политике или нацрта, односно предлога прописа;
2) Организације цивилног друштва (у даљем тексту: ОЦД) су удружења, фондације и задужбине основане сагласно позитивним прописима Републике Србије.
Остали изрази који се односе на процес израде прописа и докумената јавних политика користе се у значењу које је дефинисано прописима којима се уређује државна управа, односно плански систем Републике Србије.
5. Сви појмови употребљени у овим смерницама у мушком граматичком роду обухватају мушки и женски род лица на које се односе.

II. НАЧЕЛА ИМЕНОВАЊА ПРЕДСТАВНИКА ОЦД У РАДНЕ ГРУПЕ 

6. Именовање представника ОЦД у радне групе заснива се на следећим начелима:
1) Комплементарност – у изради предлога документа јавне политике и нацрта односно предлога прописа, органи државне управе и ОЦД имају различите, али комплементарне улоге: органи државне управе одговорни су за припрему предлога документа јавне политике и нацрта, односно предлога прoписа, као и њихово спровођење, а ОЦД имају право да као заинтересоване стране активно учествују у овим процесима;
2) Транспарентност – именовање представника ОЦД у радне групе врши се на основу јасних, претходно дефинисаних критеријума у поступку уређеном овим смерницама;
3) Стручност и репрезентативност/независност – представник ОЦД именује се у радну групу имајући у виду његове стручне квалификације и релевантно искуство и представља ОЦД на чији предлог је именован/независан је у свом раду и није везан инструкцијама ОЦД која га је предложила;
4) Јавност и партнерство – документа јавних политика и прописи припремају се у процесу отвореном за јавност у свим његовим фазама и уз укључивање под једнаким условима свих заинтересованих страна и циљних група, посебно ОЦД;
5) Континуитет и планирање – именовање представника ОЦД у радне групе саставни је део процеса планирања и израде докумената јавних политика и прописа. Предлагач правовремено планира спровођење поступка избора представника ОЦД у радне групе, имајући у виду трајање поступка уређеног овим смерницама, а сагласно средњорочном плану рада, кадровском плану и годишњем Плану рада Владе;
6) Пропорционалност – предлагач по правилу покреће поступак именовања представника ОЦД код израде предлога документа јавне политике и нацрта прописа који има значајне ефекте на физичка лица (укључујући и осетљиве категорије становништва), и/или на правна лица, и/или на буџет Републике Србије, и/или на животну средину и/или органе јавне власти, сагласно пропису којим се уређује методологија управљања јавним политикамa, анализа ефеката јавних политика и прописа и садржај појединачних докумената јавних политика.
Поступак именовања представника ОЦД по правилу се спроводи и приликом израде нацрта закона којим се битно мења правни режим у одређеној области или којим се уређују питања која посебно занимају јавност, односно приликом припреме подзаконских аката којима се разрађују поједине њихове одредбе или се одређује начин извршења појединих одредаба, а у складу са прописима којима се уређује државна управа.
Руководилац предлагача може покренути поступак именовања представника ОЦД и у другим случајевима када то сматра потребним.
Руководилац предлагача може именовати више представника ОЦД.
7) Равномерна регионална заступљеност – приликом именовања представника ОЦД у радну групу води се рачуна о адекватној заступљености ОЦД са седиштем изван Београда;
8) Поштовање једнакости и недискриминације – у поступку именовања представника ОЦД у радну групу поштују се људска и мањинска права гарантована Уставом и законом. Кандидати које ОЦД предлажу за чланове радне групе не могу бити дискримисани по основу националности, пола, сексуалне опредељености, јавних и политичких ставова, чланства у ОЦД и њиховим савезима у земљи и иностранству, нити по било ком другом основу забрањеном Уставом и законом;
9) Родна равноправност – приликом именовања представника ОЦД у радне групе руководилац предлагача води рачуна о родној равноправности. У остваривању родне равноправности орган државне управе поштује Препоруку 2003(3) Комитета министара Савета Европе о балансираном учешћу мушкараца и жена у процесу припреме јавних политика, као и стратешка документа и позитивноправне прописе Републике Србије у овој области;
10) Забрана сукоба интереса – у поступку именовања води се рачуна да се за представника ОЦД у радну групу не именује лице:
-  које је функционер или државни службеник у органу државне управе или агенцији Владе, односно функционер или службеник у органу аутономне покрајине или јединице локалне самоуправе,
-   које је члан политичке партије,
- које je лобиста или које заступа привредно друштво или удружење регистровано за обављање делатности лобирања, сагласно пропису којим се уређује област лобирања. При томе, води се рачуна и да лице којем је престао статус лобисте или радни однос у привредном друштву или удружењу регистрованом за обављање делатности лобирања не буде именован у радну групу у року од годину дана од дана наступања ове чињенице (Прилог 1).

III. ПОСТУПАК ИМЕНОВАЊА ПРЕДСТАВНИКА ОЦД У РАДНЕ ГРУПЕ 

7. Када се именовање представника ОЦД у радне групе спроводи у складу са овим смерницама, орган државне управе формира комисију за избор представника ОЦД за чланове радне групе (у даљем тексту: Комисија) и благовремено обавештава јавност о отпочињању поступка именовања чланова радне групе објављивањем јавног позива за достављање предлога кандидата за чланство у радној групи (у даљем тексту: Јавни позив) на својој интернет страници и страници Канцеларије за сарадњу са цивилним друштвом.
Јавни позив по правилу садржи: информације о називу и циљу предлога документа јавне политике и нацрта, односно предлога прописа који се припрема, циљ, област и право учешћа на јавном позиву, критеријуме за избор кандидата, који могу обухватати и одређени систем бодовања, потребну документацију којом се доказује испуњеност критеријума, као и рок за подношење пријава који не би требало да буде краћи од 15 дана (Прилог 2).
8. По окончању рока за подношење пријава на Јавни позив, Комисија сачињава и објављује на интернет страници предлагача и Канцеларије за сарадњу са цивилним друштвом обавештење о резултатима Јавног позива и подносиоцима пријава на исти доставља електронским путем Одлуку о предлогу кандидата за члана радне групе из реда ОЦД (у даљем тексту: Одлука). 
Подносиоци пријава на Јавни позив имају право увида у поднету документацију и бодовне листе у року који, по правилу, не би требало да буде краћи од три дана, односно право на приговор на донету одлуку, који, по правилу, не би требало да буде краћи од пет дана од дана пријема Одлуке.
Након доношења одлуке о приговорима, обавештење о коначним резултатима објављује се на интернет страници предлагача и Канцеларије за сарадњу са цивилним друштвом, док се коначна Одлука доставља електронским путем подносиоцима пријава на Јавни позив и руководиоцу надлежног органа државне управе.
Одлука руководиоца надлежног органа државне управе о именовању представника ОЦД саставни је део одлуке о именовању свих чланова радне групе, при чему би требало узети у обзир редослед кандидата утврђен одлуком Комисије.

IV. ПРИМЕНА И ПРАЋЕЊЕ СМЕРНИЦА

9. Канцеларија за сарадњу са цивилним друштвом, у сарадњи са Републичким секретаријатом за јавне политике, пружа стручну подршку органима државне управе у примени ових смерница, сагласно уредби којом се уређује методологија управљања јавним политикама, анализа ефеката јавних политика и прописа и садржај појединачних докумената јавних политика.
10. Канцеларија за сарадњу са цивилним друштвом прати примену ових смерница, доставља Влади и објављује на својој интернет страници Годишњи извештај о примени Смерница и других начина укључивања ОЦД у радне групе, са препорукама за њихово унапређење (у даљем тексту: Годишњи извештај).
Припрема Годишњег извештаја у делу који се односи на примену прописа којим се уређује методологија управљања јавним политикамa, анализа ефеката јавних политика и прописа и садржај појединачних докумената јавних политика врши се у сарадњи са Републичким секретаријатом за јавне политике.

V. ПРИЛОЗИ

11. Прилог 1. и Прилог 2. саставни  су део ових смерница.  

VI. СХОДНА ПРИМЕНА

12. Ове смернице сходно се примењују на поступак имановања представника ОЦД у радне групе за припрему других планских докумената (документи развојног планирања и остали плански документи) и саветодавна тела Владе.

VII. ИЗУЗЕЦИ ОД ПРИМЕНЕ

14. Oве смернице не примењују се на именовање чланова радне групе која је основана за израду нацрта закона или документа јавне политике у оквиру трипартитног социјалног дијалога, сагласно пропису који уређује социјални дијалог.

